SK Úradný vestník Európskej únie C 49/29

STANOVISKO RADY

z 12. februára 2008,

k aktualizovanému programu stability Talianska na roky 2007 – 2011

(2008/C 49/08)

RADA EURÓPSKEJ ÚNIE,

so zreteľom na Zmluvu o založení Európskeho spoločenstva,

so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (1), a najmä na jeho článok 5 ods. 3,

so zreteľom na odporúčanie Komisie,

po porade s Hospodárskym a finančným výborom,

PREDLOŽILA TOTO STANOVISKO:

(1) Rada 12. februára 2008 preskúmala aktualizovaný program stability Talianska, ktorý sa vzťahuje na obdobie rokov 2007 – 2011.

(2) Rast reálneho HDP v Taliansku boli nižší ako priemer eurozóny od 90. rokov a odhaduje sa, že potenciálny rast sa znížil z úrovne vyššej ako 2 % na začiatku 90. rokov na približne 1,5 % v posledných 15 rokoch. Čo je pozitívne, Taliansko zaznamenáva silný rast zamestnanosti od prelomu storočia a jeho miera nezamestnanosti sa výrazne znížila, čo je takisto odrazom vplyvu reforiem trhu práce. Zatiaľ čo však ostáva dlhý kus cesty, kým Taliansko dobehne priemer EÚ v oblasti mier zamestnanosti, kombinácia dynamického rastu zamestnanosti a pomalého rastu HDP upozorňuje na problém produktivity v Taliansku. Napriek nedávnemu oživeniu talianske hospodárstvo bude podľa strednodobých prognóz aj naďalej čeliť významným štrukturálnym nedostatkom. Medzi ne patrí najmä obmedzená vnútorná hospodárska súťaž na trhoch so službami, ktorá sa začala riešiť v posledných rokoch. Štrukturálne nedostatky viedli k nízkemu rastu produktivity, konštantnej strate vonkajšej konkurencieschopnosti a až donedávna pozitívnemu inflačnému rozdielu v porovnaní s priemerom eurozóny. Pomer verejného dlhu k HDP vyšší ako 100 % a stále, aj napriek zlepšeniu, pomerne vysoký rozpočtový deficit zvyšujú hospodársku neistotu a vytvárajú vysoké náklady na dlhovú službu, v dôsledku čoho je Taliansko vystavené nárastom úrokových sadzieb. Bránia tiež produktívnejšiemu využívaniu verejných zdrojov a obmedzujú schopnosť fiškálnej politiky umožniť, aby automatické stabilizátory účinne fungovali. Ďalšie zníženie pomeru štrukturálnych primárnych výdavkov po jeho poslednej stabilizácii a zvýšenie potenciálneho rastu aj prostredníctvom zlepšenia kvality verejných financií, je základom rýchleho zníženia pomeru dlhu k HDP a nasmerovania verejných financií na cestu udržateľnosti.

(3) Podľa makroekonomického scenára, z ktorého program vychádza, sa predpokladá, že rast reálneho HDP sa spomalí z 1,9 % v roku 2007 na 1,5 % v roku 2008. Nasledovalo by mierne, ale stále zrýchľovanie počas zostávajúcej časti programového obdobia, vzhľadom na čo sa očakáva, že rast v roku 2011 dosiahne úroveň 1,8 %. Pri zohľadnení nedávneho vývoja sa predpoklad rastu v roku 2008 v programe javí pomerne optimistickým (2), keďže sa v súčasnosti očakáva, že rast reálneho HDP v roku 2008 bude výrazne nižší, ako je úroveň uvedená v programe, z čoho môžu vyplynúť dôsledky pre úroveň hospodárskej činnosti aj po roku 2008. Prognózy v programe týkajúce sa inflácie sa takisto zdajú podhodnotené v roku 2008 a pravdepodobné v ďalších rokoch. Zdá sa, že tieto predpoklady týkajúce sa inflácie a východiskové zníženie rastu jednotkových nákladov práce sú v súlade s obmedzovaním strát konkurencieschopnosti talianskeho hospodárstva.

(4) V aktualizácii programu stability z roku 2007 sa deficit verejných financií v roku 2007 odhaduje na úrovni 2,4 % HDP oproti plánovanej úrovni 2,8 % HDP uvedenej v predchádzajúcej aktualizácii. V predpovedi útvarov Komisie z jesene 2007 sa deficit očakával na úrovni 2,3 % HDP. Tieto nižšie prognózy deficitu sú pozitívnym dôsledkom o 1,8 percentuálneho bodu vyššieho rastu nominálneho HDP v roku 2007 oproti programu z roku 2006 a účinne zavedených nápravných opatrení v rokoch 2006 a 2007, čo čiastočne kompenzujú dodatočné výdavky vo výške približne 0,9 % HDP, hlavne sociálne transfery a kapitálové výdavky schválené v priebehu roka 2007. Vzhľadom na novšie informácie by mohol byť deficit v roku 2007 podstatne nižší ako deficit odhadovaný v jesennej predpovedi, teda výrazne pod referenčnou hodnotou 3 % HDP uvedenou v zmluve. Plnenie rozpočtu v roku 2007 je v súlade s výzvou uvedenou v stanovisku Rady z 27. februára k predchádzajúcej aktualizácii programu stability (3), ktorá sa týka korekcie nadmerného deficitu. Pravdepodobne veľmi pozitívna rozpočtová produkcia v roku 2007 by mohla byť ešte lepšia, ak by sa počas roka neprijali uvedené dodatočné výdavky, preto sa nemôže v plnej miere považovať za zosúladenú s výzvou využiť lepší ako očakávaný rozpočtový vývoj na zníženie deficitu. Rada konštatuje, že plnenie rozpočtu na rok 2007 tiež nie je plne v súlade so smerovaniami rozpočtovej politiky euroskupiny z apríla 2007.

(5) Rozpočtová stratégia v programe sa zameriava na vykonávanie fiškálnej konsolidácie smerom k strednodobému cieľu štrukturálne vyrovnanej pozície, t. j. cyklicky upravenej a bez jednorazových a iných dočasných opatrení, ktorého dosiahnutie sa plánuje do konca roku 2011. Vzhľadom na podobný ekonomický výhľad ako v jednom z predchádzajúcich programov sú ciele pre deficit v rokoch 2008 – 2011 vo všeobecnosti nezmenené. Predpokladaná úprava v roku 2008 je však približne o 0,5 percentuálneho bodu HDP nižšia, ako sa predpokladalo v predchádzajúcej aktualizácii, pretože nezmenený cieľ je plánovaný pri lepšej východiskovej pozícii. Plánuje sa, že deficit verejných financií sa v roku 2008 zúži iba o 0,2 percentuálneho bodu HDP, v ďalších rokoch sa však zúži ročne asi o 0,75 percentuálneho bodu tak, aby v roku 2011 dosiahol vyrovnanú pozíciu. Zloženie úpravy je uvedené iba pre rok 2008, v ktorom sa plánuje zníženie deficitu o 0,2 percentuálneho bodu HDP, najmä na strane výdavkov. Po roku 2008 je v programe uvedená iba celková veľkosť konsolidačného balíka, ktorý sa požaduje každý rok, aby sa dosiahli rozpočtové ciele primerané vývoju na základe nezmeneného legislatívneho scenára bez označenia ich zloženia. Plánuje sa, že pomer hrubého dlhu k HDP, v roku 2007 odhadovaného na úrovni 105 %, čo je vysoko nad referenčnou hodnotou 60 % uvedenou v zmluve, klesne počas programového obdobia o približne 10 percentuálnych bodov.

(6) Riziká pre rozpočtové prognózy v programe sa v roku 2008 zdajú byť vo všeobecnosti vyrovnané, v ďalších rokoch by však rozpočtové výsledky mohli byť horšie, ako sa v programe plánuje. Hoci by pravdepodobná pozitívna produkcia v roku 2007 viedla k priaznivému základnému vplyvu v roku 2008, v zákone o štátnom rozpočte na rok 2008 sa predpokladá, že po dosiahnutí rozpočtového cieľa sa trvalý príjem, ktorý je lepší ako očakávania, môže použiť na financovanie znížení daní. Vzhľadom na posledný vývoj hospodárstva je produkcia deficitu v roku 2008 vystavená aj riziku spojenému s výrazne nižším rastom HDP. Dosiahnutie cieľového deficitu vo výške 2,2 % HDP v roku 2008 by mohlo spôsobiť zhoršenie celkového i štrukturálneho salda oproti roku 2007 (4). Zo scenára nezmenenej legislatívy vyplýva značné podcenenie trendov vo výdavkoch. To, spolu so skutočnosťou, že k dispozícii nie sú informácie o zložení potrebného konsolidačného balíka, ktorý ide nad rámec tohto scenára, naznačuje jasné riziká. Predovšetkým sa musia objasniť vhodné opatrenia zamerané na obmedzenie vývoja výdavkov. Vzhľadom na tieto riziká pre rozpočtové ciele môže byť vývoj pomeru dlhu k HDP počínajúc rokom 2009 menej priaznivý, než sa očakáva v programe.

(7) V zmysle hodnotenia rizika je rozpočtová pozícia v programe v súlade s korekciou nadmerného deficitu v roku 2007, ako to odporúča Rada. Dostatočný bezpečnostný limit proti prekročeniu referenčnej hodnoty deficitu na úrovni 3 % HDP pri bežných makroekonomických výkyvoch sa však nemusí zabezpečiť do roku 2010 a rozpočtová pozícia v programe nemusí postačovať na zabezpečenie toho, aby sa strednodobý cieľ dosiahol do konca programového obdobia, ako sa predpokladá v programe. V roku 2008 existuje riziko, že sa štrukturálne saldo výrazne zhorší, ak sa nedosiahne lepšia východisková pozícia, ako bola plánovaná v roku 2007. Pre rok 2008 je úprava smerom k strednodobému cieľu, ktorá vyplýva z programu, neprimeraná a mala by sa posilniť tak, aby bola v súlade s paktom stability a rastu, v ktorom sa uvádza, že v prípade členských štátov eurozóny a ERM II by malo ročné zlepšenie štrukturálneho salda dosiahnuť referenčnú hodnotu 0,5 % HDP. Rada ďalej konštatuje, že rozpočtová pozícia v programe na rok 2008 nie je v súlade so smerovaniami rozpočtovej politiky euroskupiny z apríla 2007, ktoré vyzývajú k, starostlivo navrhnutej fiškálnej politike na rok 2008 s cieľom urýchliť úpravu smerom k strednodobému cieľu. Rozpočtová pozícia v programe by sa počínajúc rokom 2009 mala podporiť opatreniami. Napokon, pri zohľadnení uvedených rizík týkajúcich sa prognóz dlhu sa pomer dlhu k HDP v programovom období nemusí dostatočne znižovať smerom k referenčnej hodnote.

(8) Taliansko je vzhľadom na udržateľnosť verejných financií vystavené strednému riziku. Dlhodobý vplyv starnutia obyvateľstva na rozpočet je nižší ako priemer EÚ, pričom výdavky na dôchodky rastú v dôsledku prijatých dôchodkových reforiem pomalšie ako priemer EÚ. Výdavky na dôchodky ako podiel na HDP zostávajú doteraz medzi najvyššími v EÚ a prognózy sa zakladajú na predpoklade, že sa v plnom rozsahu budú vykonávať nedávno prijaté reformy, a najmä že sa od roku 2010 vykoná revízia poistno-technický koeficientov, ako ju predpokladá súčasná legislatíva, a bez odchýlenia od zásady príspevkov, na ktorej sa zakladá reformovaný dôchodkový systém. Rozpočtová pozícia v roku 2007, ako sa odhaduje v programe, ktorá je lepšia ako východisková pozícia v predchádzajúcom programe, prispieva k vyrovnaniu plánovaného dlhodobého vplyvu starnutia obyvateľstva na rozpočet, stále však nepostačuje na úplné pokrytie tlakov na budúce výdavky aj v prípade, že pravdepodobne povedú k lepšej produkcii. Súčasná úroveň hrubého dlhu je okrem toho vysoko nad referenčnou hodnotou stanovenou v zmluve a jeho zníženie si bude vyžadovať dosiahnutie a udržanie vysokých primárnych prebytkov počas dlhého obdobia.

(9) Program stability je úplne v súlade s vykonávacou správou národného programu reforiem z októbra 2007. Predovšetkým vývoj rozpočtu a stratégia fiškálnej politiky uvedené v správe sú v súlade s vývojom rozpočtu a stratégiou fiškálnej politiky, ktoré sú podrobnejšie opísané v programe stability. V rozpočtových prognózach v programe sa výslovne zohľadňuje, hoci nie systematickým spôsobom, vplyv opatrení v rámci štrukturálnych reforiem na verejné financie spolu s priamym rozpočtovým vplyvom predpokladaným v správe, najmä balík uvedený v protokole k Dohode o sociálnej starostlivosti, konkurencieschopnosti a trhu práce z 23. júla 2007, ako aj niektoré opatrenia v oblasti výskumu a vývoja.

(10) Rozpočtová stratégia v programe je čiastočne v súlade so všeobecnými usmerneniami hospodárskej politiky pre jednotlivé krajiny zahrnutými v integrovaných usmerneniach a usmerneniach pre členské štáty eurozóny v oblasti rozpočtovej politiky vydanými v kontexte lisabonskej stratégie. Taliansko malo vzhľadom na priaznivý cyklický vývoj a vývoj rozpočtu sledovať ambicióznejšiu konsolidačnú stratégiu. Vykonané opatrenia zamerané na zlepšenie kvality verejných financií zahŕňajú preklasifikovanie rozpočtu a preskúmanie výdavkov. Ďalšie opatrenia, zamerané na obmedzenie stúpajúcej tendencie súčasných primárnych výdavkov a zlepšenie ich účinnosti a efektívnosti nákladov, stále nie sú jasne stanovené.

(11) Pokiaľ ide o požiadavky na údaje stanovené v kódexe pravidiel pre programy stability a konvergenčné programy, program má nedostatky v povinných i nepovinných údajoch (5).

Celkový záver je, že program je v súlade s korekciou nadmerného deficitu v roku 2007, ktorá by sa mala dosiahnuť s dostatočnou rezervou. Rozpočtová produkcia vzhľadom na priaznivý cyklický vývoj a vývoj rozpočtu pravdepodobne prekoná očakávania. Tento výsledok by mohol byť ešte lepší, ak by sa v priebehu roka neschválili dodatočné výdavky. V roku 2008 existuje riziko, že sa štrukturálne saldo výrazne zhorší, pokiaľ sa nedosiahne lepšia ako plánovaná východisková pozícia z roku 2007. Plánovaná úprava smerom k strednodobému cieľu je odložená na posledné roky programového obdobia. V programe chýbajú informácie o zložení stratégie fiškálnej konsolidácie po roku 2008, čo bráni jej riadnemu posúdeniu. Predovšetkým stále nie sú jasne stanovené vhodné opatrenia zamerané na zmiernenie vývoja výdavkov. Vzhľadom na tieto riziká sa strednodobý cieľ nemusí dosiahnuť do roku 2011, ako sa plánuje v programe a pomer dlhu k HDP sa v programovom období nemusí dostatočne znížiť k referenčnej hodnote 60 % HDP. Pokiaľ ide o udržateľnosť verejných financií, Taliansko je vystavené strednému riziku, v tomto hodnotení sa však predpokladá úplné zavedenie dôchodkových reforiem.

V zmysle uvedeného hodnotenia a tiež vzhľadom na odporúčanie podľa článku 104 ods. 7 z 28. júla 2005, sa Taliansko vyzýva, aby:

i) stavajúc na pozitívnych výsledkoch z roku 2007 posilnilo rozpočtový cieľ na rok 2008, aby sa zabezpečila ambiciózna úprava a v ďalších rokoch vykonávalo plánovanú fiškálnu konsolidáciu s konkrétnymi opatreniami s cieľom zabezpečiť primeraný pokrok smerom k strednodobému cieľu tak, aby sa dosiahol v programovom období, a tým sa urýchlilo tempo znižovania dlhu;

ii) vzhľadom na veľmi vysokú úroveň verejného dlhu v plnom rozsahu zaviedlo dôchodkové reformy, konkrétne plánované pravidelné poistno-technické úpravy, a tak zabránilo výraznému zvýšeniu výdavkov súvisiacich s vekom a

iii) jasne stanovilo rozpočtovú stratégiu v strednodobom horizonte v súlade s ustanoveniami paktu stability a rastu a jeho kódexom pravidiel; pokračovalo v úsilí zvyšovať kvalitu verejných financií zameraním sa na ich zloženie, zvýšením transparentnosti rozpočtového procesu; a účinným uplatňovaním mechanizmov na monitorovanie a kontrolu výdavkov.

Rada tiež konštatuje, že takéto opatrenia by boli v súlade so smerovaním fiškálnej politiky euroskupiny z apríla 2007.

Porovnanie kľúčových makroekonomických a rozpočtových prognóz

2006 2007 2008 2009 2010 2011 Reálny HDP (zmena v %) PS nov. 2007 1,9 1,9 1,5 1,6 1,7 1,8 KOM nov. 2007 1,9 1,9 1,4 1,6 – – PS dec. 2006 1,6 1,3 1,5 1,6 1,7 1,7 Inflácia HISC (%) PS nov. 2007 2,2 1,9 2,0 2,0 1,8 1,9 KOM nov. 2007 2,2 1,9 2,0 1,9 – – PS dec. 2006 2,2 2,1 1,7 1,5 1,5 1,5 Produkčná medzera (6) (% potenciálneho HDP) PS nov. 2007 – 1,0 – 0,6 – 0,6 – 0,6 – 0,6 – 0,6 KOM nov. 2007 (7) – 1,1 – 0,8 – 0,9 – 1,0 - - PS dec. 2006 – 0,9 – 0,9 – 0,8 – 0,7 – 0,5 – 0,5 Čisté pôžičky poskytnuté/prijaté voči zvyšku sveta (% HDP) PS nov. 2007 – 1,9 – 1,3 – 0,8 – 0,6 – 0,4 – 0,2 KOM nov. 2007 – 1,9 – 1,6 – 1,5 – 1,5 – – PS dec. 2006 – 2,3 – 2,0 – 2,0 – 2,0 – 1,9 – 1,8 Saldo verejných financií (% HDP) PS nov. 2007 – 4,4 – 2,4 – 2,2 – 1,5 – 0,7 0,0 KOM nov. 2007 – 4,4 – 2,3 – 2,3 – 2,3 – – PS dec. 2006 – 5,7 – 2,8 – 2,2 – 1,5 – 0,7 0,1 Primárne saldo (% HDP) PS nov. 2007 0,1 2,5 2,6 3,4 4,2 4,9 KOM nov. 2007 0,1 2,5 2,4 2,5 – – PS dec. 2006 – 0,9 2,2 2,8 3,4 4,2 5,0 Cyklicky upravené saldo (6) (% HDP) PS nov. 2007 – 3,9 – 2,0 – 1,9 – 1,2 – 0,4 0,2 KOM nov. 2007 – 3,9 – 1,9 – 1,9 – 1,8 – – PS dec. 2006 – 5,3 – 2,3 – 1,8 – 1,2 – 0,4 0,3 Štrukturálne saldo (8) (% HDP) PS nov. 2007 – 2,7 – 2,2 – 2,0 – 1,3 – 0,5 0,2 KOM nov. 2007 – 2,7 – 2,0 – 2,0 – 1,9 – – PS dec. 2006 – 3,9 – 2,5 – 1,9 – 1,2 – 0,4 0,3 Hrubý verejný dlh (% HDP) PS nov. 2007 106,8 105,0 103,5 101,5 98,5 95,1 KOM nov. 2007 106,8 104,3 102,9 101,2 – – PS dec. 2006 107,6 106,9 105,4 103,5 100,7 97,8 Program stability (PS); hospodárske predpovede útvarov Komisie z jesene 2007 (KOM); výpočty útvarov Komisie.

(1) Ú. v. ES L 209, 2.8.1997, s. 1. Nariadenie zmenené a doplnené nariadením (ES) č. 1055/2005 (Ú. v. EÚ L 174, 7.7.2005, s. 1). Dokumenty uvedené v tomto texte možno nájsť na tejto webovej stránke:

http://ec.europa.eu/economy_finance/about/activities/sgp/main_en.htm.

(2) V hodnotení sa zohľadňuje aj jesenná predpoveď útvarov Komisie a hodnotenie vykonávacej správy národného programu reforiem z októbra 2007 Komisiou.

(3) Ú. v. EÚ C 70, 27.3.2007, s. 17.

(4) To sa vzťahuje najmä na štrukturálne saldo. Opatrenie prijaté 31. decembra 2007 s cieľom zrušiť povinnosť výbercov daní odvádzať vláde platbu určitej čiastky daní, ktoré sa majú vybrať v nasledujúcom roku, by mohlo mať negatívny vplyv (vo výške 0,3 % HDP) na celkové saldo v roku 2007. Vzhľadom na jeho jednorazovú povahu by to však nemalo vplyv na štrukturálne saldo v roku 2007.

(5) Chýba najmä členenie rozpočtu zosúladené s cieľmi stanovenými pre deficit v období rokov 2009 – 2011.

(6) Produkčné medzery a cyklicky upravené saldá podľa programov prepočítané útvarmi Komisie na základe údajov v programoch.

(7) Založené na odhadovanom potenciálnom raste 1,5 %, 1,6 %, 1,5 % a 1,7 % v období rokov 2006 – 2009.

(8) Cyklicky upravené saldo bez jednorazových a iných dočasných opatrení. Podľa najnovšieho programu a jesenných predpovedí útvarov Komisie predstavujú jednorazové a iné dočasné opatrenia: 1,2 % HDP v roku 2006, so zvýšením deficitu; 0,2 % HDP v roku 2007, so znížením deficitu a 0,1 % HDP ročne od roku 2008, so znížením deficitu.

Zdroj:

Program stability (PS); hospodárske predpovede útvarov Komisie z jesene 2007 (KOM); výpočty útvarov Komisie.